जन-जमीन के करो धियान पन्नी बोतल ल राम-राम
आ ज के तीस-चालीस साल पहिली के दिन ल सुरता करो। बजार जाये बर घर ले थैली-बोरी धरके जावत रहेन, समान खरीद के बोरी थैली ले बांच जावै त अंगोछी पटकू म बांध लेवन। समय के साथ फेसन बदलगे। अब प्लास्टिक झिल्ली-पन्नी, बोतल के जमाना आगे। आज रंग-रंग के झिल्ली, पन्नी म दूध-दही, तेल समान अऊ पानी ल पाऊच बोतल म लेके खुसी-खुसी घर जाथन।
खुसी एकर सेती कि पन्नी-झिल्ली बोतल ह साफ-सुथरा लागथे। धरे बर सुभीता लागथे, वजन मं हल्का अऊ धोकर फेर उपयोग कर डारथन। जऊन दुकानदार झिल्ली पन्नी नहीं देवेय, ओखर दुकान ले समान लेहे बर असकटाथन। हमर जीवन मं रचे बसे अइसन चीज के फायदा नुकसान के बारे म विचार करी।
झिल्ली पन्नी पाऊच बोतल ये सब चीज प्लास्टिक ले बनाये जाथे। पेट्रोलियम या पाली एथीलीन से प्लास्टिक बनाये जाथे। प्लास्टिक बनावत बेरा कार्बन अऊ हानिकारक गैस निकल के पेट्रोलियम पदार्थ खर्चा हाेथे। पेट्रोलियम ला दूसर उपयोग खातिर बचाना जरूरी हवय। प्लास्टिक या एखर से बने पन्नी-बोतल जमीन मं गड़िया के रखही तभो 1000 बरीस तक नहीं गलय। उल्टा जमीन म पड़े-पड़े माटी का ढंक के, नाइट्रोजन ला रोक के, भंुइया के उपजाऊशक्ति ल खतम करथे। गांव के बाहिर घुरुवा म, खेत म, कोठार म, तलाब पार म, सालों साल पड़े रहीथे। जैविक खातु बनाने वाला गेंगरूवा अऊ किरवा मन ल नहीं बाढ़े देवय यानी खेती लायक उपजाऊ भुइंया पड़ती बनैं लागथे। खेत म एखर जमाव खेत के बिगड़े के निसानी हवय।
एही झिल्ली-पन्नी म घर के कचरा, बचे हुए जूठा काठा ल भर के हमन सहर ढहर के घुरुवा म मेलथन, ओला झिल्ली समेत गरुवा खा डारथे जेकर से ओकर पेट म ट्यूमर बनके मर जाथे। एक अंतर्राष्ट्रीय अनुमान के मुताबिक हर साल करीब एक लाख गाय-भैंस मरत हवय। संसार म सबसे ज्यादा झिल्ली बोतल पैसफिक महासागर म डाले जाथे जेखर से लाखों व्हेल, मछली, कछुआ समुद्री प्राणी मर जाथे। दुनिया म लगभग दो करोड़ टन प्लास्टिक के खपत होवत हावय। अकेल्ला अमेरिका मं दो लाख टन प्लास्टिक के उपयोग किए जाथे जेखर सेती अमूल्य पेट्रोलियम पदार्थ खर्चा होत जाथे। हमर देस मं प्लास्टिक के उपयोग बढ़ना एक चिंता के विषय हवय।
प्लास्टिक जलाय म कार्बन मोनो आक्साइड अऊ मिथेन गैस निकलथे जो हर जीवधारी बर हानिकारक हवय। प्लास्टिक के थैली से मुंह ढांके के खेल म कई लइका मर गय। प्लास्टिक पन्नी ला बिन-बिन के गलाना अऊ जादा नुकसानदायक हवय। मोटा पन्नी तो एक बार सम्हाले जाय सकथे फेर बारिक झिल्ली तो हवा के संग उड़ाके पूरा वातावरण ल दूषित करथे। सरकार ऐ ही कारण से 40 माइक्रोन से कम मोटाई वाला पन्नी ला बौरे बर मनाही करय हवय। आजकल होटल म गरम दार-भात-साग पन्नी म भर के देवत हवय। गरमागरम चाय, प्लास्टिक के गिलास में मिलत हवय, ये सब हमर स्वास्थ्य बर नुकसान पहुंचाये वाला हवय। कारण गरम पदार्थ पतला पन्नी मं भले ले रासायनिक क्रिया होथे और खाद्य पदार्थ प्रदूषित हो जाथे- एला रोकना जरूरी हवय।
अइसन हानिकारक चीज ल हम अपन जीवन मं अपना डारे हवन तब एकर लाभदायक उपयोग करे बर दुनिया चिंतित हवय, अऊ कई प्रयोग किये जात हवय। यूरोप म प्लास्टिक के बोतल म रेती भर के गृह निर्माण के काम म लाये जात हवय सब देश के सरकार ये पांच मुद्दा के ऊपर गंभीर प्रयास करत हवय।
हमरो देस म ए बड़े पर्यावरण के खतरा ऊपर चिंतन शुरू हवय पर जादा जनसंख्या, अज्ञान, अऊ साधन के कमी के कारण प्लास्टिक खपत कम होए के बजाय बाढ़त हावय। ये सबो बर चिंता के विषय हवय। कानूनन 40 माइक्रोन से कम प्लास्टिक बैग, पन्नी-झिल्ली बनाना, बौरना मना हवय। धान-चाऊर दार बर प्लास्टिक बोरी के उपयोग घलौ मना हवय। आवा सब संगी मन संकल्प लेई कि प्लास्टिक झिल्ली, पन्नी के कम उपयोग करी। अऊ उपयोग के बाद एला खेत घुरुवा म नहीं फेकी सहर डहर खेत, घुरुवा म जमा पन्नी ल नियंत्रित तकनीकी से नष्ट कर हवा के प्रदूषण ल बचाई तथा सबो संगी म जनजागरण कर आने वाला भयंकर खतरा से जन जमीन अऊ जानवर ल बचाए के कोसिस करी। पहली असन पान के दोना-कागज के ठोंगा अऊ कपड़ा के थैली, बारदाना के प्रयोग ला बढ़ाई।
चन्द्रप्रकाश देवरस
बिलासपुर
bho_Deva bho_Deva hne_Deva hne_Deva hne_Deva hne_Deva hne_Deva hne_Deva bho_Deva mai_Deva